L'Ajuntament de Llíria implica al teixit empresarial en el projecte SimBioTIC
14 de desembre de 2016

Ha presentat esta iniciativa que pretén fomentar les energies renovables i l'estalvi energètic amb les noves tecnologies

(14 des. 2016).- L'Ajuntament de Llíria i la Universitat Politècnica de València han realitzat hui una jornada, dirigida a empreses de la zona i també dels sectors mediambientals i tecnològics, per a presentar el projecte SimBioTIC.

L'alcalde Manolo Civera, el director general de la Fundació Ciutat Politècnica de la Innovació de la UPV, Salvador Coll, i Aberto Bonastre de l'Institut ITACA han sigut els encarregats d'obrir la presentació d'esta iniciativa que ha desenvolupat un grup multidisciplinari de professors i investigadors de la UPV, pertanyents a l'àmbit de les energies renovables i de les TIC.

Manolo Civera ha explicat que l'objectiu d'esta jornada “és mostrar als empresaris la potencialitat de SimBioTIC a fi de buscar la seua implicació en un ambiciós projecte que pot contribuir al desenvolupament econòmic del municipi”.

La proposta que es planteja pretén, des d'una perspectiva tècnica i científica, explotar les sinergies que oferixen les noves tecnologies de les comunicacions, els recursos forestals disponibles i les possibilitats de la compra d'electricitat. La posada en marxa d'estes infraestructures ha de servir per assentar les bases que potencien a la localitat l'estalvi energètic, l'ús de les energies renovables locals, la millora dels servicis públics i el foment de l'ocupació en sectors de gran contingut tecnològic.

Clausura exposició

Per altra banda i prèviament a esta jornada, s'ha realitzat la clausura oficial de l'exposició ‘Fora de sèrie. Serigrafies d'Ibero Suiza', organitzada per l'Ajuntament de Llíria i la Universitat Politècnica de València. Esta mostra, que s'ha pogut visitar durant l'últim mes a Ca la Vila, arreplegava distints materials creats pel taller Ibero-Suiza que va comptar amb l'edetà José Llopis Dasí, i que va ser tot un referent del sector.